Bolja prošlost u Kući košarkaške slave - Perica, Vjekoslav (Peščanik NVO, 2020)
U pauzi živih sportskih zbivanja u pandemijsko proljeće 2020, svjetski i balkanski mediji bavili su se kontraverzama iz povijesti sporta. Jedna od tema bio je globalno gledani američki televizijski dokumentarac "Posljednji ples" o najboljem košarkaškom timu svih vremena, čikaškim Bikovima iz devedesetih. Tu su igrali najbolji američki i svjetski košarkaš Michael Jordan i najbolji evropski, Splićanin Toni Kukoč. Po jednom hrvatskom portalu, "ESPN-ova i Netflixova uspješnica ‘The Last Dance’ o posljednjoj šampionskoj godini Chicago Bullsa stvorila je od Tonija Kukoča posljednjih tjedana globalno prepoznato lice, ali i povukla raspravu o njegovom zapostavljanju u seriji, iako je sasvim jasno da je njegova uloga bila iznimno važna u tim Bullsima". U serijalu se Kukoča, piše Slobodna Dalmacija, "nepravedno izguralo u status epizodista".